google/wiki40b huggingface dataset:
Μαρμαροειδής αγριόγατος

Περιγραφή

Ο Μαρμαροειδής αγριόγατος, έχει, περίπου, το μέγεθος μίας κατοικίδιας γάτας, με μια πιο παχιά και τριχωτή ουρά, η οποία, μπορεί να είναι μεγαλύτερη από το σώμα του.Οι Μαρμαροειδείς αγριόγατοι, έχουν μήκος από 45 έως 62 cm, με μήκος ουράς από 35 έως 55 cm.Ζυγίζουν από 2 έως 5 kg.Το τρίχωμα του, είναι παχύ και μαλακό και έχει χρώμα σκούρο γκρι - καφέ ή κιτρινωπό γκρι με κόκκινο - καφέ.Το πρόσωπο, η πλάτη και τα πλευρά, έχουν μαύρες ρίγες ή βούλες.Τα πόδια, είναι γεμάτα μαύρα στίγματα, ενώ η ουρά του, έχει μαύρους δακτυλίους.Εκτός από την μακριά ουρά του, ο Μαρμαροειδής αγριόγατος, διακρίνεται και για τα μακριά πόδια του.Διαθέτει ασυνήθιστα μεγάλους κυνόδοντες, που μοιάζουν με τα αντίστοιχα άλλων αιλουροειδών.

Κατανομή και οικότοποι

Οι Μαρμαροειδεις αγριόγατοι, απαντώνται στους πρόποδες των Ιμαλαΐων στο Νεπάλ, στην ανατολική και νοτιοδυτική Κίνα και στα νησιά της Σουμάτρας και του Βόρνεο.Προτιμούν κυρίως τα υγρά και φυλλοβόλα - αειθαλή τροπικά δάση.

Οικολογία και συμπεριφορά

Οι Μαρμαροειδείς αγριόγατοι, είναι ενεργοί κατά τη διάρκεια της νύχτας και του λυκόφωτος.Το φάσμα τους, φτάνει τα 5,8 km², σε υψόμετρο από 1.000 έως 1.200 m.
Τα δάση, παρέχουν στον Μαρμαροειδή αγριόγατο το μεγαλύτερο μέρος της λείας του:πουλιά, σκίουροι και άλλα τρωκτικά.Επίσης, μπορεί να τραφεί με ερπετά, ακόμη και με ορισμένα είδη πιθήκου.
Η κύηση, διαρκεί περίπου 66 με 82 μέρες.Γεννούν 1 ή σπανιότερα 2 γατάκια, τα οποία ζυγίζουν, κατά τη γέννησή τους, 61 με 85 gg.Ανοίγουν τα μάτια τους στις 12 μέρες, αρχίζουν να λαμβάνουν στερεή τροφή στους 2 μήνες, την ίδια περίοδο όπου αρχίζουν να αναρριχώνται.Τα μικρά, φτάνουν στη σεξουαλική ωριμότητα στους 21 ή 22 μήνες, ενώ έχουν ζήσει σε αιχμαλωσία έως και 12 χρόνια.

Απειλές

Η παγίδευση, είναι διαδεδομένη σε όλη την κατανομή του και αποτελεί μείζονα απειλή.Επίσης, προτιμάται για το δέρμα, τα οστά και το κρέας του.Συχνά, αγριόγατοι, θυσιάζονται σε τελετές ντόπιων ιθαγενών, για τύχη και καλή σοδειά.Τέλος, η αποψίλωση των δασών, αποτελεί σημαντική απειλή για τους Μαρμαροειδείς αγριόγατους.
ArXiv

Το arXiv (προφέρεται ως άρκαϊβ κατά το αγγλικό archive / αρχείο) είναι ηλεκτρονικό αποθετήριο ελεύθερης πρόσβασης για επιστημονικές μελέτες πριν την ακαδημαϊκή δημοσίευση τους, για θέματα που αφορούν τα μαθηματικά, φυσική, αστρονομία, επιστήμη υπολογιστών, βιολογία, στατιστικά, και μαθηματικοοικονομικές μελέτες. Ιδιαίτερα στους κλάδους των μαθηματικών και της φυσικής, σχεδόν το σύνολο των επιστημονικών μελετών γίνεται πρώτα διαθέσιμο στο arXiv, όπου γίνεται η αρχική ανεπίσημη αξιολόγηση και σχολιασμός από την επιστημονική κοινότητα. 
Ο ιστότοπος ξεκίνησε την λειτουργία του τον Αύγουστο του 1991 ως ηλεκτρονικό αρχείο φυσικής, με την πρώτη διεύθυνση του να είναι η xxx.lanl.gov. Ωστόσο γρήγορα επεκτάθηκε και στις υπόλοιπες επιστήμες και ο αριθμός των επισκεπτών του αυξήθηκε κατακόρυφα.  Το 1999 την φιλοξενία του ιστότοπου ανέλαβε το πανεπιστήμιο Κορνέλ και η διεύθυνση του στον παγκόσμιο ιστό έγινε η arXiv.org. Τον Οκτώβριο του 2008 ξεπέρασε το μισό εκατομμύριο λήμματα/μελέτες, και στα τέλη του 2014 έφτασαν το 1 εκατομμύριο, με τον ρυθμό καταχωρήσεων μελετών να έχει αυξηθεί στις 8.000 τον μήνα.
Πέτρος Νικολάγιεβιτς της Ρωσίας

Βιογραφία

Ήταν ο δευτερότοκος γιος του Νικολάου Νικολάγιεβιτς και της Αλεξάνδρας του Σλέσβιχ-Χόλσταϊν-Γκόττορπ, κόρης του Πέτρου δούκα του Όλντενμπουρκ.
Απεβίωσε το 1931 ατην Αντίμπ (Αντίπολη) των Καννών σε ηλικία 67 ετών.
Πέτρος Καραναστάσης

Καριέρα

Γεννημένος στη Λάρισα, ξεκίνησε το ποδόσφαιρο σε μικρή ηλικία, από τις ακαδημίες του Γ.Σ. Όλυμπου Γόννων και σε ηκικία μόλις 14 ετών, εντάχθηκε στην ανδρική ομάδα.
Το 1996 τον αποκτά η Προοδευτική και έτσι μετακινείται στον Πειραιά. Με τη φανέλα της Προοδευτικής, έπαιξε 9 συνεχόμενα χρόνια στην Β' και Α' Εθνική και διακρίθηκε, αποτελώντας βασικός τερματοφύλακας της.
Το 2005 μετακινείται στη Λαμία για τον Α.Σ. Λαμία (από το 2012 Π.Α.Σ. Λαμία 1964), με την οποία αγωνίστηκε ένα χρόνο στη Γ' Εθνική, όταν το 2006 μετακινήθηκε στα Τρίκαλα για τον Α.Ο. Τρίκαλα, με τον οποίο αγωνίστηκε επίσης για ένα χρόνο στη Γ' Εθνική. Το 2007 μετακινείται στον Βόλο για τον Α.Ο. Εθνικό Ολυμπιακό Βόλου, με τον οποίο αγωνίστηκε επίσης άλλη μία χρονιά στη Γ' Εθνική. 
Το 2008 επέστρεψε στη Λάρισα, για  τον Α.Ο. Τύρναβο 2005, με τη φανέλα του οποίου αγωνίστηκε αρχικά δύο σεζόν στην Δ' Εθνική και κατόπιν άλλες δύο σεζόν στην Γ' Εθνική.
Το 2012 μεταπήδησε στον Α.Ο. Δωτιέα Αγιάς, με την φανέλα του  οποίου αγωνίστηκε στη Δ' Εθνική, όταν στις αρχές του Δεκέμβρη του ίδιου έτους, έλυσε τη συνεργασία του, και κατόπιν, στα τέλη περίπου, της σεζόν 2012-13, τον Μάρτη του 2013, επέστρεψε ξανά στον Τύρναβο 2005, στον οποίο έπειτα από πρόταση της ΠΑΕ, ανέλαβε προπονητής τερματοφυλάκων, ολοκληρώνοντας σε αυτό το πόστο τη σεζόν. Την επόμενη σεζόν, 2013-14, συμπεριλήφθηκε ξανά στην ομάδα και αγωνίστηκε για ένα χρόνο στη Β' Εθνική. 
Το 2014 μεταπήδησε στους Γόννους, για τον σύλλογο που τον ανέδειξε, Γ.Σ. Όλυμπο Γόννων. Αρχικά την πρώτη χρονιά αγωνίστηκε στη Β' Ε.Π.Σ.Λ., από την οποία προβιβάστηκε και κατόπιν στην Α1' Ε.Π.Σ.Λ., στην οποία μετέχει έως σήμερα, βοηθώντας τον σύλλογο που τον ανέδειξε.
Αχαιός ο Συρακούσιος

Βιογραφία

Ήταν από τις Συρακούσες της Σικελίας. Ελάχιστες πληροφορίες έχουν σωθεί για τη ζωή και το έργο του από το Λεξικό του Σουίδα, αυτό της Ευδοκίας και του Φαβωρίνου.
Ήταν μεταγενέστερος του ομώνυμου τραγικού ποιητή από την Ερέτρια και έγραψε είτε δέκα είτε δεκατέσσερις τραγωδίες συνολικά.
Δημήτρης Σαράτσης

Βιογραφικό

Γεννήθηκε το 1871. Σπούδασε στην Ιατρική Σχολή του Πανεπιστημίου Αθηνών και συνέχισε τις σπουδές του στο Παρίσι κατά την περίοδο 1892-1894.  Από το 1895 μέχρι το 1899 ήταν διευθυντής του Πολιτικού Νοσοκομείου και τη διετία 1912-13 του Νοσοκομείου του Ερυθρού Σταυρού στο Βόλο. Το 1908, και ενώ ήταν δημοτικός σύμβουλος στη θεσσαλική πόλη, εισηγήθηκε την ίδρυση του Παρθεναγωγείου του Βόλου που ιδρύθηκε την ίδια χρονιά. Στην εισηγητική του έκθεση προς το δημοτικό συμβούλιο, εξέθεσε το σύνολο  των προβλημάτων που αφορούσαν την εκπαίδευση των κοριτσιών στην πόλη: την απουσία ενδιαφέροντος για τη μέση και ανώτερη γυναικεία εκπαίδευση, την κυριαρχία της Φιλεκπαιδευτικής Εταιρείας και του Αρσακείου, που περιορίζονταν σχεδόν αποκλειστικά στην προετοιμασία των διδασκαλισσών, την μονοπώληση της εκπαίδευσης των κοριτσιών από σχολές ετερόδοξων ιεραποστολών. Το 1908, επίσης ήταν ένας εκ των πρωταγωνιστών στην ίδρυση του Εργατικού Κέντρου Βόλου. Ως δημοτικός σύμβουλος θα ζητήσει την οικονομική συνδρομή του δημοτικού συμβουλίου για την ενίσχυση αυτής της πρωτοβουλίας. Θα συμμετάσχει και στην ίδρυση  του Εκπαιδευτικού Ομίλου. Κατηγορήθηκε μαζί με τον Αλέξανδρο Δελμούζο στην υπόθεση των Αθεϊκών του Βόλου και αθωώθηκε όπως και οι υπόλοιποι κατηγορούμενοι στη δίκη που έγινε στο Ναύπλιο το 1914. Εννιά χρόνια αργότερα εκλέχτηκε βουλευτής και το 1932 συμμετείχε στην κυβέρνηση Παπαναστασίου ως υφυπουργός Υγιεινής. Έγραψε Μαθήματα Υγιεινής, Δέκα Υγειονομικά Προβλήματα κ.α.
Σκοτώθηκε σε αυτοκινητικό δυστύχημα το 1951.
Πανελλήνιο πρωτάθλημα στίβου γυναικών 1969

Το ΛΔ΄ Πανελλήνιο πρωτάθλημα στίβου γυναικών 1969 διεξήχθη από τις 8 ως τις 10 Αυγούστου 1969 στο Στάδιο Καραϊσκάκη, στον Πειραιά, μαζί με το αντίστοιχο ανδρικό πρωτάθλημα, εκτός από το πένταθλο γυναικών που διεξήχθη στις 25-26 Οκτωβρίου στο γυμναστήριο του Εθνικού Γ.Σ. Στους αγώνες εντάχθηκαν τρία νέα αγωνίσματα: 100μ εμπ. (αντί για 80μ), 1500μ και σκυταλοδρομία 4Χ400μ. Πρωταθλητής σύλλογος αναδείχθηκε ο Πανιώνιος για 16η φορά, επανερχόμενος θριαμβευτικά στην κορυφή μετά τη νίκη του Γ.Σ. "Ολύμπια" της προηγούμενης σεζόν.
Τα αποτελέσματα του πεντάθλου συνυπολογίστηκαν στη γενική βαθμολογία για πρώτη φορά. Όμως, η διεξαγωγή του πολύ αργότερα από το κυρίως πρόγραμμα των αγώνων προκάλεσε διαμαρτυρίες για διευκόλυνση του Πανιωνίου προς τον Εδεσσαϊκό που κατάφερε να αναρριχηθεί στην τρίτη θέση προσπερνώντας τον Πειραϊκό. Συγκεκριμένα, ο Πανιώνιος έχοντας εξασφαλίσει την πρωτιά κατέβασε μόνο δύο αντί για τρεις αθλήτριες. Αλλά και αυτές αποχώρησαν από κάποια αγωνίσματα, με αποτέλεσμα τις τρεις πρώτες θέσεις να καταλάβουν αθλήτριες του Εδεσσαϊκού. Ο Πειραϊκός έστειλε μόνο μια αθλήτρια, η οποία αποχώρησε λόγω πτώσης στα 400 μ. Έτσι ο Εδεσσαϊκός προσπέρασε τον Πειραϊκό στη βαθμολογία, με τον τελευταίο να διαμαρτύρεται προς τον Πανιώνιο. Η παρενέργεια αυτή οδήγησε τους ιθύνοντες από την επόμενη σεζόν να προγραμματίζουν τη διεξαγωγή των πρωταθλημάτων πεντάθλου και δεκάθλου πριν από τους κυρίως αγώνες.
Ιωάννης Σιγισμούνδος Ζαπόλυα

Βιογραφία

Ήταν το μόνο τέκνο του Ιωάννη της Ουγγαρίας & βοεβόντε της Τρανσυλβανίας και της Ισαβέλλας των Γιαγκελλόνων, κόρης του Σιγισμούνδου Α΄ της Πολωνίας-Λιθουανίας.
Ο πατέρας του Ιωάννης Α΄ έγινε βασιλιάς μερών της Ουγγαρίας με την υποστήριξη του Σουλεϊμάν Α΄ σουλτάνου των Οθωμανών, ενώ στις υπόλοιπες ήταν ο Φερδινάνδος Α΄ των Αψβούργων, που επίσης αξίωνε την Ουγγαρία. Οι δύο βασιλείς κατέληξαν σε συμφωνία ειρήνης το 1538, όπου έπειτα από το τέλος του Ιωάννη Α΄, αναγνωριζόταν το δικαίωμα του Φερδινάνδου Α΄ να επανενώσει την Ουγγαρία. Όμως τον Μάρτιο του 1540 γεννήθηκε ο Ιωάννης-Σιγισμούνδος και ο Ιωάννης Α΄ στην επιθανάτιο κλίνη του τον Ιούλιο του 1540 κληροδότησε το βασίλειο στον 4 μηνών γιο του. Οι αφοσιωμένοι υποστηρικτές του Ιωάννη Α΄ εξέλεξαν το βρέφος ως βασιλιά, αν και αυτό δεν στέφθηκε με το ιερό στέμμα της Ουγγαρίας.
Ο Ιωάννης Β΄ δεν νυμφεύτηκε. Ήταν το τελευταίο μέλος του Οίκου των Ζαπόλυα. Με τη διαθήκη του βεβαίωσε το δικαίωμα της Συνέλευσης (Dieta) να εκλέξει νέο μονάρχη. Οι αντιπρόσωποι των τριών εθνών εξέλεξαν τον Στέφανο Μπάτορυ, που υιοθέτησε τον τίτλο του βοϊβόντε της Τρανσυλβανίας. Ο Γκασπάρ Μπέκες αντιτέθηκε στην εκλογή και υποστήριξε τον Μαξιμιλιανό Β΄, αλλά νικήθηκε στον εμφύλιο πόλεμο και έτσι ο Μπάτορυ παγίωσε την εξουσία του.
Ευφυή υλικά

Κριτήρια επιλογής

Τα κύρια κριτήρια για την επιλογή των υλικών είναι σαφώς οι ικανότητες κίνησης, δηλ. χαρακτηριστικά παραμόρφωσης, δύναμης και χρόνος απόκρισης. Δευτερεύοντα κριτήρια είναι οι ενεργειακές απαιτήσεις, η αποδοτικότητα, η θερμότητα που παράγεται, η δύναμη ελέγχου ανά μονάδα βάρους ή ο όγκου, η ελεγξιμότητα, καθώς επίσης και οι μηχανικές ιδιότητες, όπως η αντοχή στον εφελκυσμό και σε δυνάμεις συμπίεσης, η ευθραυστότητα, η κόπωση, η θερμοκρασιακή ευαισθησία, η υστέρηση, και οι πτυχές επεξεργασίας και χειρισμού. 
Η επιλογή των υλικών για μια δεδομένη εφαρμογή μηχανικής βασίζεται στη γενική φυσικομηχανική συμπεριφορά τους υπό στατικές, δυναμικές και περιστασιακά σκληρές περιβαλλοντικές συνθήκες. Με το συνδυασμό δύο ή περισσοτέρων υλικών μια ευρύτερη σειρά ιδιοτήτων μπορούν να ληφθούν. Σήμερα υπάρχει απέραντος πληθυσμός μονολιθικών ή σύνθετων υλικών για το σχεδιαστή για να επιλέξει, ενώ εκτενείς πίνακες τιμών συγκεκριμένων ιδιοτήτων είναι επίσης διαθέσιμοι. Ωστόσο, σε πολλές περιπτώσεις, από ένα υλικό εφαρμοσμένης μηχανικής απαιτείται να εκτελέσει ένα πλήθος λειτουργιών και αυτό θέτει μια πρόσθετη δυσκολία στη διαδικασία επιλογής. Ήδη, πολλές έρευνες κατευθύνονται στην ανάπτυξη υλικών που μπορούν να καταχωρηθούν ως «αυτό-προσαρμοζόμενα» ή «ευφυή» υλικά. Αυτά είναι υλικά ή συστήματα υλικών των οποίων συγκεκριμένες ιδιότητες, όπως η ακαμψία, η ικανότητα απόσβεσης ή ακόμη και η μορφή, μπορούν να ποικίλουν σε αντίδραση με εξωτερικά ή εσωτερικά ερεθίσματα. Ο μηχανισμός μέσω του οποίου μια τέτοια λειτουργία επιτυγχάνεται μπορεί να είναι «παθητικός» δηλ. βασισμένος απλώς στην παρουσία ενός μετατρέψιμου κινούμενου στοιχείου ή «ενεργός» με την ενσωμάτωση ικανοτήτων αίσθησης και ενεργοποίησης μέσω ενός αλληλεπιδρώντα βρόχου.
Ευρωπαϊκό Συμβούλιο

Σύνθεση

Το Ευρωπαϊκό Συμβούλιο απαρτίζεται από αρχηγούς κρατών ή κυβερνήσεων των κρατών μελών παράλληλα με τον πρόεδρό του και τον πρόεδρο της Επιτροπής (και οι δύο χωρίς δικαίωμα ψήφου). Στις συναντήσεις συμμετείχαν επίσης ο ανά κράτος Υπουργός Εξωτερικών καθώς και ο Πρόεδρος της Ευρωπαϊκής Επιτροπής, συνοδευόμενοι από ένα άλλο μέλος της Επιτροπής. Ωστόσο, μετά τη Συνθήκη της Λισαβόνας, αυτό έχει διακοπεί, καθώς το μέγεθος του σώματος έχει γίνει κάπως ευρύ μετά την επιτυχή ένταξη των νέων κρατών μελών στην Ένωση.
Οι συνεδριάσεις μπορούν επίσης να περιλαμβάνουν και άλλους προσκεκλημένους, όπως ο Πρόεδρος της Ευρωπαϊκής Κεντρικής Τράπεζας, όποτε απαιτείται. Ο Γενικός Γραμματέας του Ευρωπαϊκού Συμβουλίου συμμετέχει και είναι υπεύθυνος για οργανωτικά θέματα, συμπεριλαμβανομένων των πρακτικών. Ο Πρόεδρος του Ευρωπαϊκού Κοινοβουλίου συμμετέχει επίσης με μια εναρκτήρια ομιλία που περιγράφει τη θέση του Ευρωπαϊκού Κοινοβουλίου πριν από την έναρξη των συνομιλιών.
Επιπλέον, οι διαπραγματεύσεις περιλαμβάνουν μεγάλο αριθμό άλλων ατόμων που εργάζονται στα παρασκήνια. Οι περισσότεροι από αυτούς, ωστόσο, δεν επιτρέπονται στην αίθουσα συνεδριάσεων, εκτός από δύο αντιπροσώπους ανά κράτος για την αναμετάδοση μηνυμάτων. Με το πάτημα ενός κουμπιού, τα μέλη μπορούν επίσης να ζητήσουν συμβουλές από έναν μόνιμο αντιπρόσωπο στην ομάδα "Antici", η οποία βρίσκεται σε ένα διπλανό δωμάτιο. Η ομάδα αποτελείται από διπλωμάτες και βοηθούς που μεταφέρουν πληροφορίες και αιτήματα. Οι διερμηνείς απαιτούνται επίσης για συναντήσεις καθώς επιτρέπεται στα μέλη να μιλούν στις γλώσσες τους. Δεδομένου ότι η σύνθεση δεν ορίζεται με ακρίβεια, ορισμένα κράτη που έχουν κατανομή της εκτελεστικής εξουσίας μπορεί να δυσκολεύονται να αποφασίσουν ποιος θα συμμετάσχει στις συναντήσεις.

Σύνοδος κορυφής της ευρωζώνης

Στη σύνοδο κορυφής της ευρωζώνης συμμετέχουν οι αρχηγοί κρατών και κυβερνήσεων των χωρών που ανήκουν στη ζώνη του ευρώ, ο Πρόεδρος της συνόδου κορυφής της ευρωζώνης και ο Πρόεδρος της Ευρωπαϊκής Επιτροπής. Οι σύνοδοι κορυφής της ευρωζώνης παρέχουν στρατηγικούς προσανατολισμούς για την οικονομική πολιτική των χωρών που ανήκουν στη ζώνη του ευρώ.
Η σύνοδος κορυφής της ευρωζώνης παρέχει κατευθύνσεις πολιτικής για την εξασφάλιση της ομαλής λειτουργίας της Οικονομικής και Νομισματικής Ένωσης. Με τον τρόπο αυτό, διευκολύνεται ο συντονισμός όλων των σχετικών τομέων πολιτικής μεταξύ των κρατών μελών της ζώνης του ευρώ.
Η διεξαγωγή τακτικών συζητήσεων υψηλού επιπέδου για τις συγκεκριμένες ευθύνες που συνδέονται με τη συμμετοχή στη ζώνη του ευρώ επιτρέπει μεταξύ άλλων στις χώρες που ανήκουν σε αυτήν να συνεκτιμούν σε μεγαλύτερο βαθμό τη συμμετοχή τους στη ζώνη του ευρώ κατά τη χάραξη των εθνικών πολιτικών τους.
Δεδομένου ότι τα ζητήματα της ζώνης του ευρώ έχουν πολιτική και οικονομική σημασία για όλες τις χώρες της ΕΕ, συζητούνται τακτικά και κατά τις συνόδους του Ευρωπαϊκού Συμβουλίου.
Αμπούζα

Ιστορία

Τα σχέδια για τη μεταφορά της πρωτεύουσας της χώρας από το Λάγος υπήρχαν από αρκετά νωρίς, λόγω των εθνοτικών και θρησκευτικών διαιρέσεων αλλά και λόγω της άνθησης του πληθυσμού στο Λάγος όπου έκανε της συνθήκες διαβίωσης μη υποφερτές. Η λογική ήταν παρόμοια με τη μεταφορά της πρωτεύουσας της Βραζιλίας Μπραζίλια. Η θέση ορίστηκε τελικά στο κέντρο της χώρας στις αρχές της δεκαετίας του 1970 και ο στόχος ήταν να προσφέρει ουδετερότητα και να διατηρεί την εθνική ενότητα. Στα τέλη της δεκαετίας του 1970 ξεκίνησαν τα έργα αλλά, λόγω της οικονομικής και πολιτικής αστάθειας, τα αρχικά στάδια της πόλης δεν είχαν ολοκληρωθεί μέχρι τα τέλη της δεκαετίας του 1980. Το σχέδιο για την Αμπούζα έγινε από μια κοινοπραξία που αποτελείται από τρεις αμερικανικές εταιρείες. Μετά την επίσημη μεταφορά της πρωτεύουσας από το Λάγος οι περισσότερες χώρες έχουν μεταφέρει πρεσβείες τους στην Αμπούζα.
Καλογρίτσα

Η Καλογρίτσα (ή αλλιώς Καλογριά, Καλόγρια, Καστανάκι) είναι ψάρι των αλμυρών υδάτων. Η επιστημονική της ονομασία είναι Chromis chromis [αγγλικά: blue damsel fish, γαλλικά: petite castagnole]. Ανήκει στην ίδια οικογένεια με την κόκκινη καλογρίτσα (Holo centrum rubrum).

Εξωτερικά Χαρακτηριστικά

Το σώμα της καλογρίτσας είναι πιεσμένο στα πλευρά και καλυμμένο από μικρά λέπια. Έχει πολύ μικρό στόμα και η ουρά της είναι διχαλωτή. Οι μικρές καλογρίτσες έχουν βαθύ γαλάζιο χρώμα, ενώ οι μεγάλες έχουν συνήθως καστανόχρυσο προς το ανοιχτό μαύρο χρώμα. Ωστόσο, υπάρχουν καλογρίτσες και σε άλλες αποχρώσεις. Το μήκος της μπορεί να φτάσει τα 12 εκατοστά.

Τόπος Διαβίωσης

Η καλογρίτσα ζει κοπαδιαστά σε ρηχά νερά με βραχώδεις ακτές. Το βάθος το οποίο ζει φτάνει τα 40 μέτρα.
Αντιπαροχή

Ορισμός

Ως νομικός όρος, σημαίνει την παροχή ενός οικοπέδου σε εργολάβο ή κατασκευαστή, με αντάλλαγμα την απόκτηση μιας ή περισσότερων ιδιοκτησιών στο οικοδόμημα που θα ανεγερθεί.

Πρακτική

Εφαρμόστηκε ως λύση στο οξύ στεγαστικό ζήτημα που προκλήθηκε στις μεγάλες πόλεις και ιδίως στην Αθήνα, εξαιτίας της τεράστιας συσσώρευσης πληθυσμού σε αυτήν, ως αποτέλεσμα της καταστροφής χιλιάδων χωριών και κωμοπόλεων που προκάλεσε ο Εμφύλιος Πόλεμος του 1946-1949.
Σε αυτή την μέθοδο στηρίχθηκε μεταπολεμικά η οικοδόμηση της Αθήνας και των προαστίων, με όλα τα μειονεκτήματα που της έχουν κατά καιρούς καταλογίσει.
Τούμπι Χέις

Βιογραφία

Ο Χέις πήρε τα πρώτα μαθήματα στην μουσική από τον πατέρα του, επαγγελματία βιολιστή του BBC. Σε ηλικία 10 ετών έπαιζε πιάνο και σε ηλικία 12 ετών πήρε το πρώτο του σαξόφωνο. Στα μεταπολεμικά χρόνια και χρόνια της εφηβείας του, μελετά την μουσική των Τσάρλι Πάρκερ, Sonny Rollins, Ντέξτερ Γκόρντον, Sonny Stitt και Hank Mobley και αποφασίζει να διακόψει το σχολεία και να εργαστεί ως επαγγελματίας μουσικός. Η πρώτη σημαντική δουλειά του ήταν η συμμετοχή του στο σεξτέτο του τρομπετίστα Kenny Baker. Μέχρι τα 20 του χρόνια, όταν δημιούργησε την πρώτη του μπάντα, είχε συνεργαστεί με τους Roy Fox, Terry Brown, Tito Burns, Vic Lewis και Jack Parnell, ενώ εκτός από σαξόφωνο ξεκίνησε να παίζει βιμπράφωνο και φλάουτο. Ο Χέις αναδείχθηκε ως βιρτουόζος σολίστας στην τοπική Αγγλική τζαζ σκηνή. Οι επιρροές του από το Hard Bop της Ανατολικής Ακτής αλλά κυρίως η δική του ιδιαίτερη προσέγγιση στο σαξόφωνο τον ξεχώριζε από τους υπόλοιπους Βρετανούς σολίστες που κυρίως ήταν επηρεασμένοι από τον Stan Getz. Μεταξύ 1957 και 1959 συνεργάστηκε με τον Ronnie Scott στο κουιντέτο Jazz Couriers. Το 1961 ο Χέις κλήθηκε στην Αμερική για να παίξει στο Half Note club. Κατά την παραμονή του στην Αμερική ηχογράφησε με τους Clark Terry, Eddie Costa και Horace Parlan και αργότερα έκανε έναν δίσκο με τους Roland Kirk, James Moody, Walter Bishop Jr., Sam Jones και Louis Hayes. 
O Χέις παρά το ταλέντο του δεν ακολούθησε την πορεία άλλων βρετανών όπως ο George Shearing ή ο Victor Feldman που σταδιοδρόμησαν επιτυχώς στις Ηνωμένες Πολιτείες, επιλέγοντας να επιστρέψει στην Μεγάλη Βρετανία. Εκεί οργάνωσε κάποιες συναυλίες για το Αγγλικό ραδιόφωνο και την τηλεόραση (σε μερικές έπαιξε και με την μεγάλη μπάντα που είχε δημιουργήσει). Επίσης συμμετείχε σε αρκετά Ευρωπαϊκά φεστιβάλ και έπαιξε στην ταινία All Night Long με τον Τσαρλς Μίνγκους και τον Ντέιβ Μπρούμπεκ. Το 1964 είχε την ευκαιρία να παίξει με την μπάντα του Ντιούκ Έλινγκτον δίπλα στον τενόρο σαξοφωνίστα Paul Gonsalvez. Στην Αγγλία η τζαζ είχε περιθωριοποιηθεί καθώς το ροκ και οι Beatles μονοπωλούσαν το ενδιαφέρον. O Χέις δυσκολεύονταν να βρει δουλειές ενώ ήταν ήδη εξαρτημένος ηρωινομανής. Η υγεία του σταδιακά χειροτέρεψε και προς το τέλος της δεκαετίας του '60  υποβλήθηκε στη πρώτη εγχείρηση ανοικτής καρδιάς. Το 1971 μπόρεσε να σταθεί και να παίξει πάλι δημόσια αλλά ήταν ήδη σκιά του εαυτού του. Την ίδια χρονιά έκανε και δεύτερη εγχείρηση και το 1972 καταφέρνει να περιοδεύσει στη Νορβηγία και τη Σουηδία. Το 1973 εισήχθη ξανά στο νοσοκομείο όπου και άφησε την τελευταία του πνοή, στις 8 Ιουνίου του ίδιου έτους.
Α.Π.Σ. Siemens

Ιστορικά στοιχεία

Ιδρυτής και πρόεδρος του σωματείου ήταν ο Μπάμπης Καλαϊτζίδης. Η ύπαρξη του συλλόγου ήταν συνυφασμένη με το εργοστάσιο της πολυεθνικής εταιρίας Siemens που λειτουργούσε στην περιοχή της Θεσσαλονίκης, καθώς οι ομάδες του στελεχώνονταν στην πλειοψηφία τους από τους εργαζομένους της εταιρίας και από συγγενικά τους πρόσωπα. Μετά το κλείσιμο της εταιρίας τον Οκτώβρη του 2008 ο σύλλογος αντιμετώπισε σοβαρά ερωτήματα σχετικά με τη λειτουργία του.

Τμήμα ποδοσφαίρου 5x5

Η ομάδα ποδοσφαίρου δημιουργήθηκε από τον πρόεδρο του Αθλητικού Πολιτιστικού Σωματείου "SIEMENS" Μπάμπη Καλαϊτζίδη το 2000 και συμμετείχε καθε χρόνο στις διοργανώσεις πρωταθλημάτων και κυπέλλου του ΑΣΕΘ. Το ρόστερ της συνέθεταν τόσο εργαζόμενοι της Siemens, όσο και τρίτα πρόσωπα.

Ιστορική αναδρομή

Το γυναικείο τμήμα καλαθοσφαίρισης του Α.Π.Σ. Siemens κατέκτησε κατά την αγωνιστική περίοδο 2000-01 το Πρωτάθλημα της Α' Κατηγορίας Γυναικών της Ε.ΚΑ.Σ.Θ. με αποτέλεσμα να ανέλθει στις εθνικές κατηγορίες, όπου αγωνίστηκε για το σύνολο της δεκαετίας του 2000.
Κατά την παρθενική του περίοδο στη Β' Εθνική Κατηγορία, 2001-02, το σωματείο κατέλαβε τη 2η θέση στην τελική βαθμολογία του Ομίλου Βορρά, παραμένοντας ωστόσο στην ίδια κατηγορία. Την επόμενη χρονιά, 2002-03, τερμάτισε δύο θέσεις χαμηλότερα, και συγκεκριμένα στην 4η. Μετά την κατάργηση της κατηγορίας αγωνίστηκε για την περίοδο 2003-04 στον Όμιλο Βορρά της αναδιαρθρωμένης Α2 Εθνικής Κατηγορίας. Η κατάληψη της 2ης θέσης εδωσε στην ομάδα της Siemens την ευκαιρία να αγωνιστεί στην Α1 Εθνική Κατηγορία, όπου έμεινε για πέντε περιόδους μέχρι το Μάιο του 2009.  
Κατά την αγωνιστική περίοδο 2004-05 ολοκλήρωσε τις αγωνιστικές της υποχρεώσεις στην 8η θέση της βαθμολογίας, ενώ το 2005-06 μια θέση ψηλότερα. Την ίδια επίδοση - την υψηλότερη εν τέλει στην ιστορία της - επανέλαβε και την περίοδο 2006-07. Την ίδια χρονιά συμμετείχε αξιοσημείωτα στην ημιτελική φάση του Κυπέλλου Ελλάδος που διεξήχθη στο Βόλο. Στον ημιτελικό ηττήθηκε από τις Εσπερίδες Καλλιθέας με σκορ 70-60, αλλά κατέκτησε την 3η θέση νικώντας στο μικρό τελικό με 73-70 την πρωταθλήτρια ομάδα του Πανιωνίου. 
Κατά την αγωνιστική περίοδο 2008-09, και με το κλείσιμο του εργοστασίου της Siemens στη Θεσσαλονίκη, η ομάδα αντιμετώπισε σημαντικές οικονομικές δυσκολίες. Τη 10η αγωνιστική ο σύλλογος δήλωσε αδυναμία προσέλευσης στην Αθήνα για εκτός έδρας παιχνίδι με τον Αθηναϊκό, λαμβάνοντας ως ποινή την κατοχύρωση του παιχνιδιού στην αντίπαλη ομάδα με σκορ 20-0. Τον Ιανουάριο στα γραφεία της Ε.Ο.Κ. έφτασε επιστολή εκ μέρους του συλλόγου που ανακοίνωνε την αποχώρησή του από το πρωτάθλημα της Α1. Λίγο αργότερα η διοίκηση ανακοίνωσε ότι το τμήμα θα συνεχίσει να λειτουργεί κανονικά μετά την απόφαση των γονέων των παικτριών να αναλάβουν τα έξοδα μετακινήσεων των παιδιών τους. Η λήξη της περιόδου βρήκε το σύλλογο στη 13η θέση της κατάταξης, με αποτέλεσμα τον υποβιβασμό της.
Το καλοκαίρι του 2009 ανακοινώθηκε η συγχώνευση του Α.Π.Σ. Siemens με το γυναικείο τμήμα καλαθοσφαίρισης του Ηρακλή Θεσσαλονίκης, ώστε να αγωνιστούν από κοινού κατά τη νέα περίοδο στην Α2 Εθνική Κατηγορία.
Μπάρνιμ Β΄ της Πομερανίας

Βιογραφία

Ήταν ο δευτερότοκος γιος τού Μπάρνιμ Α΄ δούκα της Πομερανίας και της τρίτης συζύγου του Μέχτιλτ/Ματίλντας των Ασκάνα, κόρης τού Όθωνα Β΄ μαργράβου τού Βρανδεβούργου. 
Το 1278 απεβίωσε ο πατέρας του και τον διαδέχθηκαν οι τρεις γιοί του: ο Μπόγκισλαβ Δ΄ , ο Μπάρνιμ Β΄ και ο Όθων Α΄. Ο πρώτος ήταν 22 ετών, ο δεύτερος ενός και ο τρίτος ήταν υστερότοκος. Κυβέρνησε ο Μπόγκισλαβ Δ΄, ο οποίος ήταν από την πρώτη σύζυγο τού Μπάρνιμ Α΄. Ο Μπάρνιμ Β΄ είχε την προστασία της μητέρας του και το 1294 έλαβε με τον Όθωνα Α΄ ένα μερίδιο της Πομερανίας. 
Το επόμενο έτος αποπλάνησε μία παντρεμένη και ο θυμωμένος σύζυγός της τον σκότωσε στα Ρείκια τού Ουκεμύνντερ. Δεν είχε απογόνους και οι αδελφοί του μοίρασαν την Πομερανία: ο Μπόγκισλαβ Δ΄ έλαβε το Βόλγκαστ και ο Όθων Α΄ το Στέττιν.
Εξίσωση του Ντρέηκ

Η εξίσωση του Ντρέηκ είναι φυσική εξίσωση που χρησιμοποιείται ως μέσο εκτίμησης για τον αριθμό των πιθανών εξωγήινων πολιτισμών στον Γαλαξία. Δημιουργήθηκε το 1961 από τον Αμερικανό αστρονόμο Φρανκ Ντρέηκ με τον σκοπό της προώθησης του διαλόγου για την ύπαρξη εξωγήινων πολιτισμών στα πλαίσια του οργανισμού SETI, και αποτελείται από 7 μεταβλητές, όπου ανάλογα με τις τιμές που θα λάβουν το τελικό σύνολο των πιθανών πολιτισμών μπορεί να είναι πολύ υψηλό ή πολύ χαμηλό. Εξακολουθεί να χρησιμοποιείται συστηματικά ως εργαλείο της έρευνας για την ανακάλυψη εξωγήινης ζωής, ενώ η ανάπτυξη της εξίσωσης αποτελεί χρονικό ορόσημο της αστροβιολογίας.